**Budapest Bank Békéscsabáért Program**

**Pályázati felhívás**

**Pályázati ciklus:** 2021.

**A pályázat célja:** A „Budapest Bank Békéscsabáért Program” pályázatot hirdet olyan közcélú, közérdekű tevékenységek, civil kezdeményezések támogatására, amelyek Békéscsabához kötődnek, a város és a megye fejlődését szolgálják az alábbi területeken:

1. Szabadidő aktív eltöltése
2. Járványhelyzetből való rehabilitáció

A támogatásra pályázni olyan tevékenységekkel lehet, amelyek az adott témán belül felsorolt kategóriákba tartoznak. Az elbírálás során előny, ha a pályázati program közvetlen elérése minél szélesebb körű, illetve hatása mélyebb. Előnyben részesülnek azok a pályázatok, amelyek a megvalósítani kívánt célt innovatív módon közelítik meg.

**Pályázati szabályok**

**Pályázati téma:**

1. **Szabadidő aktív eltöltését megcélzó programok**
* Példák támogatható kezdeményezésekre: a fenti célokat szolgáló program, kampány, kiadvány, szakmai vagy nyilvános rendezvény, előadás, kiállítás, bemutató, szakmai együttműködés, internetes vagy mobil eszköz vagy felület fejlesztése.
1. **Járványhelyzetből való rehabilitáció**
* Olyan kezdeményezések és programok megvalósítását támogatjuk, amelyek segítik a járványhelyzetből való társadalmi rehabilitációt vagy a vállalkozások járványhelyzetből való rehabilitációját.

**Pályázók köre:**

Pályázatot nyújthatnak be a Magyarországon bejegyzett, ténylegesen működő nonprofit (civil) szervezetek az alábbi, témánkénti külön feltételekkel:

1. Az első pályázati témára pályázhatnak a Békéscsabán és közvetlen agglomerációjában (Gerla, Mezőmegyer és Fényes településekhez – a továbbiakban: Agglomeráció) működő nonprofit szervezetek.
2. Az második pályázati témára az egész országból jelentkezhetnek nonprofit szervezetek azzal a feltétellel, hogy pályázatukat Békéscsabán vagy annak közvetlen agglomerációjában, illetve annak javára valósítják meg.

**A pályázaton nem vehetnek részt:**

* bírósági bejegyzés előtt álló vagy nem működő szervezetek,
* politikai pártok,
* állami-, kormányzati-, költségvetési szervek és intézményeik; köztestületek, közalapítványok,
* kórházak és rendelőintézetek,
* profitorientált szervezetek, gazdasági társaságok
* magánszemélyek.

**Egyéb pályázati előírások**

**A pályázat megvalósításának időtartama:** A pályázati cél/tevékenység megvalósításának, valamint a számlák beszerzésének időtartama: 2021. december 2. – 2022. december 31. közötti időszak.

**Támogatási forrás:** A pályázat meghirdetésekor rendelkezésre álló keretösszeg 8 millió forint, amelyből 5 millió forintot a Budapest Bank, 3 millió forintot Békéscsaba Megyei Jogú Város Önkormányzata biztosítanak. A támogatási forrás elosztásáról a Program Bírálóbizottsága dönt.

**A támogatás jellege:** A támogatás formája vissza nem térítendő, egyszeri támogatás, amely 2023. 01.31-ig elszámolás-köteles. A támogatás elnyeréséhez önrész felmutatása nem szükséges.

**Az igényelhető/elnyerhető támogatás összege**: minimum 100 000,- Ft, maximum 1 000 000,- Ft (bruttó összeg, amely a számlák bruttó értékét jelenti). A Bírálóbizottság fenntartja magának azt a jogot, hogy az igényelt összegtől eltérő mértékű támogatást nyújtson.

**Egyéb szabályok:** Csak olyan tevékenység megvalósítására lehet pályázni, amelynek költségei számlával, pénzügyi bizonylatokkal vagy egyéb, a felhasználást alátámasztó dokumentumokkal igazolhatók, és nem tartoznak a „nem megpályázható költségek” körébe.

Nem pályázható meg olyan, kizárólag magánigényt kielégítő cél, amely nem tekinthető dokumentáltan másokat is szolgáló, alkotó jellegű, értékteremtő, a jelen kiírásban „pályázati cél” alatt megjelölt tevékenységnek.

Egy pályázó egy pályázatot nyújthat be. Hosszabb távú program külön-külön meghatározott szakaszainak támogatása – megismételt pályázatok alapján – lehetséges, de valamely szakasz, fázis támogatása önmagában további támogatásra nem jogosít.

Ha a pályázó a „Budapest Bank Békéscsabáért Program” keretében már támogatást nyert, és egy éven belül kíván újabb pályázatot benyújtani a jelen kiírásra, akkor az eredeti elszámolási határidő semmis, és az elnyert támogatás összegével az újabb pályázat beadása előtt soron kívül el kell számolnia legkésőbb az új pályázat beadási határidejéig.

**Nem megpályázható költségek:** jelen kiírás keretében az alábbi költségek nem pályázhatók, illetve ezen költségek nem számolhatók el:

* munkabér,
* közüzemi díjak,
* szervezeti- és egyéb tagsági díjak,
* bármilyen jellegű pénzügyi tartozás-, hitel törlesztésének költsége.

A már megvalósított programok/tevékenységek utófinanszírozása sem támogatható.

**A pályázat beadásának módja és határideje:** A pályázatokat elektronikus úton lehet küldeni, a nikolett.bohus@budapestbank.hu címre **2021. november 15. (hétfő) éjfélig.**

A tárgyban kérjük feltüntetni: „Budapest Bank Békéscsabáért Program” pályázat. A pályázat beérkezésről minden pályázó szervezet visszaigazoló e-mailt kap, így a pályázat csak akkor tekinthető beérkezettnek, ha a visszaigazolás megérkezett. **Kérjük, hogy amennyiben elküldték a pályázatukat, de a visszaigazolást nem kapták meg, egyeztessenek a program lent megjelölt koordinátorával!**

**Pályázatok elbírálása:** A pályázatok elbírálásáról a Program Bírálóbizottsága dönt. A Bírálóbizottság ellenőrzi, hogy a Pályázó minden tartalmi és formai előírásnak megfelelt-e. A Bírálóbizottság értékeli a pályázatokban szereplő tevékenység jelentőségét, közérdekűségét, indokoltságát, a pályázat tartalmát, a tevékenység színvonalát, a megvalósítani kívánt program innovativitását, és vizsgálja, hogy annak megvalósítása összhangban van-e a beadott költségvetéssel, az megalapozott, indokolt és reális célkitűzéseket tartalmaz-e.

A Program Bírálóbizottsága a fent említett kritériumokat figyelembe véve dönt a támogatott szervezetekről 2021. november 22-ig. Ezzel egyidejűleg kiválasztja azt a – Bírálóbizottság döntése alapján támogatást nem nyert – 3 pályázót, amelyek közül szavazással a Budapest Bank békéscsabai Szolgáltató Központjának dolgozói választhatnak ki egy további támogatott szervezetet (lásd: Dolgozói szavazás).

**A pályázók értesítése:** A Bírálóbizottság a döntését nem indokolja, az ellen fellebbezésnek nincs helye. A Bírálóbizottság döntéséről 2021. november 25-ig a zsűri által kiválasztott minden pályázó írásban (email-ben) értesítést kap. A támogatást elnyert pályázókat a döntést követően e-mailben értesítjük a teendőikről, valamint az eredményhirdetés időpontjáról, amelyre várhatóan 2021. december 2-án 13.00 órakor kerül sor. A nyertes pályázati anyagokat, mint dokumentációt archiváljuk.

**A támogatás folyósítása, elszámolása:** A támogatás folyósítására 2022. december 31-ig kerülhet sor abban az esetben, ha a pályázó az e-mailen küldött értesítésnek megfelelően a Támogatási Szerződést aláírva rendelkezésre bocsátotta.

**Dolgozói szavazás:** A Budapest Bank békéscsabai Szolgáltató Központjának dolgozói 2021. november 24-ig tartandó belső szavazással választanak a Bírálóbizottság által kijelölt 3 pályázó közül. A dolgozói szavazáson legtöbb szavazatot elérő egy szervezet részesül támogatásban.

**Az elszámolás menete, dokumentumai: lásd az „elszámolási szabályok” nevű dokumentumot.**

**További információk:**

Bohus Nikoletta, Budapest Bank Zrt.

nikolett.bohus@budapestbank.hu

+36-70-436-6262

Kérjük, a pályázat beadása előtt saját érdekükben ellenőrizzék, hogy a formai és tartalmi követelményeknek megfelelően állították-e össze a dokumentumokat, mert az ettől való eltérés esetén a pályázat – értékelés nélkül – elutasításra kerül. **A pályázati határidőn túli hiánypótlásra nincs lehetőség.**